Prunus persica

A **preseguera**, **presquera** u **malacatonera** ( (L., 1758)) ye un árbol caducifolio natural de China, d'entre 5 y 10 m d'altaria cuan ye adulto, miembro chunto con l'almendrera d'o subchenero *[[Amygdalus]]*. L'árbol ye extensament caultivato en diversas variedaz perque produce una fruita singularment gustosa, o **presiego**, **presco** u **malacatón**.

Os presiegos, chunto con as ciresas, prunas y alberches son fruitas de cascuello (drupas). Esta especie se clasifica en variedaz que a suya carne se desepara facilment d'o cascuello y en atras que s'apegan firme a éll, como a variedat clamada *pavía*. As variedaz de carne blanca son tipicament muito dulzas, con poco taste aceto y as mas populars de países como China, Chapón y os suyos vecins asiaticos, mientres que las de carne amariella preferidas por os países europeus y norteamericans, poseyen un fundo aceto, que se gusta chunto a la dulzor. A pelarza d'as dos variedaz tien tonos royizos.

## Historia
Son orichinarios de China, a on yeran simbolo de larga vida. Os musulmans no los introducioron en a Peninsula Iberica, como gosa dicir-se cuan se charra d'a historia de l'agricultura espanyola, con os musulmans como elementos civilizadors que tot lo fan y lo introducen tot. Unos ruellos trobatos en o chacimiento vigués de Rosalía de Castro II d'epoca romana y a palabra *presco* que deriva d'o latín *persicum*, igual que as denominacions en cuasi toz os idiomas occidentals, prueban que estioron os romanos qui los introdución.

Dende China plegoron ta Persia por a *[[rota d'a Seda]]*. Teofastro, disciplo d'Aristótil y con tendencias botanicas, ya los describió enta o 300 aC; tamién o mesmo Plinio o Viello los menciona, y apareixen representatos en os frescos de Pompeya. introducidas en o Mediterranio occidental dende Orient en a epoca romana, se diciban *MALUS PERSICUS* u mazanas **de Persia**, porque l'imperio mugaba en Orient con Persia y pensaban que en yeran orichinarias.

## Fitonimia
O codonyo se clamaba *MALUS MELUS*, mazana de miel, u *MALUS COTONIUS*, estando *COTONIUS* a codonyera. Como a sobén se feban empeltes ta millorar o fruito, rematoron idenficando-sen os dos, *MALUS PERSICUS* y *MALUS COTONIUS* en bel romance hispanico interior; en castellano por eixemplo dando *melocotón* como nombre ta o presiego y *membrillo* ta o codonyo, de *MALUS MELUS* y con sufixo *[[sufixo -illo|-illo]]*. En galaicoportugués, asturiano y catalán continaron emplegando-sen derivatos de *PERSICUM*, igual como en occitán, francés y italiano.

En aragonés tenemos as palabras *priesco* (medievalismo que veyemos en a literatura alchamiada), *presco*, en a Tierra Plana y Teruel, *precieco*, *presiego*, etcetera... A forma *malacatón* y vegatas la consideran aragonesismo en estudios sobre o lexico murciano, andaluz oriental... y tamién se diz en a val d'Ebro, pero de seguro ye un vulgarismo castellano por analochía con *malo*.

## Pavía

A **pavía** ye una variant d'o presiego con pela no pas pilosa, manimenos, perteneix a la mesma especie. En muitas ocasions esta variedat naix d'o mesmo árbol d'o presiego como un chito mutau que suele empeltrar-se ta creyar una especie a cautivar. No ye raro que os árbols preseguers produzcan de cabo ta cuan bellas pavías y viceversa. Éstas, igual como os presiegos pueden estar de carne blanca u amariella y apegada a lo cascuello u suelta.

A primer referencia cuaternada d'as pavías nos leva ta 1616 en Anglaterra, pero con toda probabilidat habrían estau cultivadas muito antes en Asia Central.

## Cautivo

As presegueras vechetan en una zona prou restrinchida, pos menestan unas condicions de fredor que as zonas subtropicals no reunen y, de vez, no son guaire resistents; de verano le cal temperaturas altas ta madurar a cullida. Bellas rechions productoras de presiegos d'as mas importants son: California, Carolina d'o Sud, Colorado, Cheorchia y rechions güegants de Canadá; os países d'a cuenca mediterrania y cualques zonas de China.

A mas gran parte d'as presegueras que se venden en os verchels son eixemplars d'empeltre. Son propensos a una malautía clamada *enrebullamiento d'a fuella*, causada por un fongo (*taphrina deformans*), que por un regular no afecta dreitament la fruita encara que en reduce a cullida, ya que provoca una defoliación parcial de l'árbol. A fruita ye muito susceptible a la *[[gomosi]]*, malotía funguica causada por o *monilinia fructicola*.

### Plantación

A exposición d'esta especie ha d'estar a pleno sol y con buena ventilación. Esto permite que l'aire fredo circule durantes d'as nueiz fredas y mantien a zona fresca en verano. A millor época ta plantar-los ye l'esprencipiar de l'hibierno, asinas forma las radices y tienen tiempos d'asentar-se ta poder alimentar a brotación primaveral.

### Riego

Cal proporcionar-les augua de contino, incrementando-ne l'aporte un poco antes d'o momento d'a plega. As fruitas con a millor sabor se consiguen cuan os árbols se riegan de largo de toda a estación. O riego por goteyo ye a traza ideyal.

### Fertilizant

As presegueras tienen altizas necesidaz de nutrients, requerindo mas nitrocheno que a mayor parte d'os fruitals. Se puet aplicar un abono NPK con regularidat y un aporte extra de fiemo de corral d'agüerro, dimpués d'a cullida.

## Cautivo en a Val d'Ebro

Especialment famosos son os presiegos de Calanda, *denominación d'orichen* que aplega a tota la ribera de Guadalop y Calanda, a Pui Moreno y Val Muel (huerta de Regallo), ribera de río Martín y Maella (Baixo Matarranya). Os presiegos de tot o Baixo Aragón historico son os solos d'o mundo que s'embolsan antes d'a suya maduración.

## Consellos ta una buena cullida

Si se deixan toz os fruitos en l'árbol, éstos serán de poca grandaria y carents de dulzor y sabor. Os fruitos cal aclarar-los cuan han plegau ta los 2&nbsp;cm de diametro, por un regular dos meses dimpués d'a florada. Ye important tamién aportar riegos extras en condicions secas.

## Notas


## Referencias

## Vinclos externos

*  A preseguera